Document ID: 32013R0816

ΚΑΝΟΝΙΣΜΌΣ (EE) αριθ. 816/2013 ΤΗΣ ΕΠΙΤΡΟΠΉΣ
της 28ης Αυγούστου 2013
σχετικά με την τροποποίηση, αφενός, του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση ουδέτερου μεθακρυλικού συμπολυμερούς και ανιονικού μεθακρυλικού συμπολυμερούς σε στερεά συμπληρώματα διατροφής και, αφετέρου, του παραρτήματος του κανονισμού (ΕΕ) αριθ. 231/2012 της Επιτροπής όσον αφορά τις προδιαγραφές του βασικού μεθακρυλικού συμπολυμερούς (E 1205), του ουδέτερου μεθακρυλικού συμπολυμερούς και του ανιονικού μεθακρυλικού συμπολυμερούς
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3, το άρθρο 14 και το άρθρο 30 παράγραφος 5,
Έχοντας υπόψη τον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2), και ιδίως το άρθρο 7 παράγραφος 5,
Εκτιμώντας τα ακόλουθα:
(1)
Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
(2)
Ο κανονισμός (ΕΕ) αριθ. 231/2012 της Επιτροπής (3), θεσπίζει προδιαγραφές για τα πρόσθετα τροφίμων, συμπεριλαμβανομένων των χρωστικών και γλυκαντικών υλών, που αναφέρονται στα παραρτήματα II και III του κανονισμού (ΕΚ) αριθ. 1333/2008.
(3)
Οι εν λόγω κατάλογοι μπορούν να επικαιροποιηθούν σύμφωνα με την κοινή διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008, είτε με πρωτοβουλία της Επιτροπής είτε κατόπιν αίτησης.
(4)
Στις 25 και 27 Απριλίου 2009 υποβλήθηκαν αιτήσεις έγκρισης για τη χρήση ανιονικού μεθακρυλικού συμπολυμερούς και ουδέτερου μεθακρυλικού συμπολυμερούς ως υλικών γλασαρίσματος σε στερεά συμπληρώματα διατροφής· οι αιτήσεις αυτές διαβιβάστηκαν στα κράτη μέλη.
(5)
Η Ευρωπαϊκή Αρχή για την Ασφάλεια των Τροφίμων αξιολόγησε την ασφάλεια του ουδέτερου μεθακρυλικού συμπολυμερούς (4) και του ανιονικού μεθακρυλικού συμπολυμερούς (5) όταν χρησιμοποιούνται ως πρόσθετα τροφίμων, και κατέληξε στο συμπέρασμα ότι η χρήση τους σε στερεά συμπληρώματα διατροφής στα προτεινόμενα επίπεδα χρήσης δεν εγείρει ανησυχίες για την ασφάλεια.
(6)
Υπάρχει τεχνολογική ανάγκη για τη χρήση ουδέτερου μεθακρυλικού συμπολυμερούς και ανιονικού μεθακρυλικού συμπολυμερούς σε στερεά συμπληρώματα διατροφής. Το ουδέτερο μεθακρυλικό συμπολυμερές προορίζεται να χρησιμοποιηθεί ως υλικό γλασαρίσματος παρατεταμένης αποδέσμευσης. Τα σκευάσματα παρατεταμένης αποδέσμευσης επιτρέπουν τη συνεχή διάλυση μιας θρεπτικής ουσίας για καθορισμένο χρονικό διάστημα. Το ανιονικό μεθακρυλικό συμπολυμερές προορίζεται να χρησιμοποιηθεί ως υλικό γλασαρίσματος ώστε να προστατεύεται το στομάχι από ερεθιστικά συστατικά και/ή να προστατεύονται οι ευαίσθητες θρεπτικές ουσίες από τη διάσπαση που προκαλεί το γαστρικό οξύ. Ως εκ τούτου, είναι σκόπιμο να εγκριθεί η χρήση και των δύο προσθέτων τροφίμων σε στερεά συμπληρώματα διατροφής και να δοθεί ο αριθμός E 1206 στο ουδέτερο μεθακρυλικό συμπολυμερές και ο αριθμός E 1207 στο ανιονικό μεθακρυλικό συμπολυμερές.
(7)
Ο κανονισμός (ΕΕ) αριθ. 1129/2011 της Επιτροπής (6) ενέκρινε τη χρήση βασικού μεθακρυλικού συμπολυμερούς (E 1205) σε στερεά συμπληρώματα διατροφής. Ο κανονισμός (ΕΕ) αριθ. 231/2012 θεσπίζει τις προδιαγραφές για το εν λόγω πρόσθετο τροφίμων, καθώς και τα ανώτατα όρια για το αρσενικό, τον μόλυβδο, τον υδράργυρο και τον χαλκό. Αυτές οι προδιαγραφές θα πρέπει να επικαιροποιηθούν ώστε να ληφθούν υπόψη τα ανώτατα όρια για τον μόλυβδο, τον υδράργυρο και το κάδμιο σε συμπληρώματα διατροφής όπως ορίζονται στον κανονισμό (ΕΚ) αριθ. 1881/2006 της Επιτροπής, της 19ης Δεκεμβρίου 2006, για καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα (7).
(8)
Ανώτατο όριο για το αρσενικό στα συμπληρώματα διατροφής δεν έχει καθοριστεί σε ενωσιακό επίπεδο. Ωστόσο, προβλέπονται ειδικά επίπεδα στη νομοθεσία των κρατών μελών. Ως εκ τούτου, κρίνεται σκόπιμο να επικαιροποιηθούν οι προδιαγραφές για το βασικό μεθακρυλικό συμπολυμερές (E 1205) στον κανονισμό (ΕΕ) αριθ. 231/2012 όσον αφορά το αρσενικό, ώστε να ληφθεί υπόψη η νομοθεσία των κρατών μελών.
(9)
Ανώτατο όριο για τον χαλκό στα συμπληρώματα διατροφής δεν έχει καθοριστεί σε ενωσιακό επίπεδο και δεν υπάρχει ένδειξη για παρουσία χαλκού σε τοξικολογικώς σημαντικά επίπεδα στο βασικό μεθακρυλικό συμπολυμερές (E 1205). Ως εκ τούτου, κρίνεται σκόπιμο να διαγραφεί ο χαλκός από το σχετικό με την καθαρότητα σημείο για το βασικό μεθακρυλικό συμπολυμερές (E 1205) στον κανονισμό (ΕΕ) αριθ. 231/2012.
(10)
Θα πρέπει να θεσπιστούν προδιαγραφές για το ουδέτερο μεθακρυλικό συμπολυμερές (E 1206) και για το ανιονικό μεθακρυλικό συμπολυμερές (E 1207). Τα κριτήρια καθαρότητας για το αρσενικό, τον μόλυβδο, τον υδράργυρο και το κάδμιο θα πρέπει να ακολουθούν την ίδια προσέγγιση με εκείνη που εφαρμόζεται για το βασικό μεθακρυλικό συμπολυμερές (E 1205), και τα ανώτατα όρια θα πρέπει να λαμβάνουν υπόψη ότι η εμπορική μορφή του ουδέτερου μεθακρυλικού συμπολυμερούς (E 1206) και του ανιονικού μεθακρυλικού συμπολυμερούς (E 1207) είναι διασπορά 30 % της ξηράς ύλης στο νερό.
(11)
Ως εκ τούτου, ο κανονισμός (ΕΚ) αριθ. 1333/2008 και ο κανονισμός (ΕΕ) αριθ. 231/2012 θα πρέπει να τροποποιηθούν αναλόγως.
(12)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα I του παρόντος κανονισμού.
Άρθρο 2
Το παράρτημα του κανονισμού (ΕΕ) αριθ. 231/2012 τροποποιείται σύμφωνα με το παράρτημα II του παρόντος κανονισμού.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Αυγούστου 2013.

Labels: 0
3
17